《次韵王才元陪季申枢密诸公游东山之作》
宋代·李弥逊

游云本无心，时为晴山留。
我曹等云闲，变作寻山游。
驾言出城阙，古寺聊相投。
摩挲铸金像，不知几春秋。
行行及佳境，真成上扬州。
追随况当人，华胄皆通侯。
高名迈姚宋，馀事卑曹刘。
向来金銮御，一一亲垂旒。
如何丘壑中，乃与猿鹤俦。
寒威靳山秀，幽处不可求。
清溪访鹿迹，古涧窥龙头。
枯藤路断磴，未上愁吴牛。
人言昔仙去，疑是竹务猷。
云昏看山眼，欲展还复收。
伊予岸穴走，南北万里遒。
烟霞入膏肓，瞑眩不可瘳。
群公上界侣，解后天南陬。
敢言同心臭，长抱躐等羞。
心知造物戏，驽骀间骅骝。
鹤书偶未下，爱日尚可偷。
花风起群萌，枝上春欲流。
更催小槽红，一笑非人谋。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。